b'\n_START_ARTICLE_\nSemnul celor patru\n_START_SECTION_\nIstoria public\xc4\x83rii\n_START_PARAGRAPH_\nSir Arthur Conan Doyle a descris cum a fost \xc3\xaens\xc4\x83rcinat s\xc4\x83 scrie acest roman cu prilejul unui dineu literar organizat de Joseph M. Stoddart, directorul editorial al revistei Lippincott\'s Monthly Magazine, la Hotelul Langham din Londra, \xc3\xaen 30 august 1889. Stoddart dorea s\xc4\x83 realizeze o versiune englezeasc\xc4\x83 a revistei Lippincott\xe2\x80\x99s cu un editor britanic \xc8\x99i autori britanici. Cer\xc3\xa2ndu-i sfatul confratelui s\xc4\x83u John Payn, acesta din urm\xc4\x83 l-a recomandat pe Arthur Conan Doyle, printre alte nume. Conan Doyle ob\xc8\x9binuse la \xc3\xaenceputul anului un mare succes cu romanul istoric Micah Clarke. Stoddart a organizat atunci un dineu literar la Londra la sf\xc3\xa2r\xc8\x99itul lunii august, unde au fost invita\xc8\x9bi Oscar Wilde \xc8\x99i Thomas Patrick Gill (un parlamentar irlandez), \xc3\xaen afar\xc4\x83 de Conan Doyle. La sf\xc3\xa2r\xc8\x99itul cinei, Stoddart a ob\xc8\x9binut de la Conan Doyle, precum \xc8\x99i de la Wilde, promisiunea c\xc4\x83-\xc8\x99i vor publica urm\xc4\x83torul roman \xc3\xaen Lippincott\'s Monthly Magazine. Wilde a propus Portretul lui Dorian Gray, \xc3\xaen timp ce Conan Doyle a propus Semnul celor patru. Romanul lui Oscar Wilde a fost publicat \xc3\xaen iulie 1890. Doyle a discutat despre acea a\xc8\x99a-numit\xc4\x83 "sear\xc4\x83 de aur" \xc3\xaen autobiografia sa, Memories and Adventures (1924). _NEWLINE_Pentru a-\xc8\x99i \xc3\xaendeplini angajamentul, Conan Doyle a trebuit s\xc4\x83 opreasc\xc4\x83 scrierea operei literare Compania alb\xc4\x83, un nou roman istoric \xc3\xaenceput \xc3\xaen aprilie 1889. Totu\xc8\x99i, el dorea s\xc4\x83 reia rapid scrierea Companiei albe \xc8\x99i a redactat deci Semnul celor patru cu o anumit\xc4\x83 grab\xc4\x83: James McCearney scrie \xc3\xaen biografia dedicat\xc4\x83 lui Conan Doyle: "Semnul celor patru este o corvoad\xc4\x83 alimentar\xc4\x83 care \xc3\xael \xc3\xaempiedic\xc4\x83 s\xc4\x83 se dedice studiiilor sale istorice; el vrea s\xc4\x83-l termine c\xc3\xa2t mai repede". Pentru a-\xc8\x99i simplifica sarcina, autorul a reluat personajele din Un studiu \xc3\xaen ro\xc8\x99u: Sherlock Holmes \xc8\x99i Doctorul Watson, pe care nu se g\xc3\xa2ndea s\xc4\x83 le mai foloseasc\xc4\x83 dup\xc4\x83 acel prim roman. Redactarea Semnului celor patru a durat doar o lun\xc4\x83 \xc8\x99i s-a finalizat la sf\xc3\xa2r\xc8\x99itul lui septembrie 1889._NEWLINE_Ca o consecin\xc8\x9b\xc4\x83 a grabei \xc3\xaen care a fost redactat, romanul comport\xc4\x83 mai multe incoeren\xc8\x9be. Watson, care explica faptul c\xc4\x83 a fost r\xc4\x83nit la um\xc4\x83r \xc3\xaen Un studiu \xc3\xaen ro\xc8\x99u, se pl\xc3\xa2nge aici de rana sa la gamb\xc4\x83. De altfel, romanul con\xc8\x9bine \xc8\x99i anumite neregularit\xc4\x83\xc8\x9bi temporale: un mesaj redactat \xc3\xaen iulie este adus \xc2\xabcu mare urgen\xc8\x9b\xc4\x83\xc2\xbb lui Holmes care \xc3\xael prime\xc8\x99te \xc3\xaen septembrie._NEWLINE_Romanul a ap\xc4\x83rut mai \xc3\xaent\xc3\xa2i \xc3\xaen num\xc4\x83rul din februarie 1890 al revistei lunare Lippincott\'s Monthly Magazine sub titlul The Sign of the Four (un titlu format din cinci cuvinte), ap\xc4\x83r\xc3\xa2nd at\xc3\xa2t la Londra, c\xc3\xa2t \xc8\x99i la Philadelphia. Edi\xc8\x9bia britanic\xc4\x83 a revistei s-a v\xc3\xa2ndut pentru un \xc8\x99iling, iar cea american\xc4\x83 pentru 25 cen\xc8\x9bi. Copiile existente valoreaz\xc4\x83 ast\xc4\x83zi c\xc3\xa2teva mii de dolari. Conan Doyle a primit 100 de lure ca drept de autor pentru edi\xc8\x9bia american\xc4\x83, dar \xc8\x99i-a p\xc4\x83strat drepturile de autor pentru Semnul celor patru, spre deosebire de romanul s\xc4\x83u precedent, Un studiu \xc3\xaen ro\xc8\x99u._NEWLINE_Peste c\xc3\xa2teva luni, \xc3\xaen acela\xc8\x99i an, romanul a fost republicat \xc3\xaen mai multe reviste britanice regionale. Aceste reserializ\xc4\x83ri au primit titlul The Sign of Four (format din patru cuvinte). Romanul a fost publicat \xc3\xaen volum \xc3\xaen octombrie 1890 \xc3\xaen Statele Unite ale Americii de c\xc4\x83tre Spencer Blackett, din nou sub titlul The Sign of Four. Titlul edi\xc8\x9biilor britanice \xc8\x99i americane ale primei edi\xc8\x9bii ale c\xc4\x83r\xc8\x9bii au omis al doilea "the" din titlul original._NEWLINE_Edi\xc8\x9biile diferite ale c\xc4\x83r\xc8\x9bii publicate \xc3\xaen anii urm\xc4\x83tori au avut titluri scrise ori \xc3\xaen patru cuvinte ori \xc3\xaen cinci cuvinte, majoritatea edi\xc8\x9biilor prefer\xc3\xa2nd forma \xc3\xaen patru cuvinte. Textul actual al romanului este scris aproape \xc3\xaentotdeauna "the Sign of the Four" (forma \xc3\xaen cinci cuvinte) pentru a descrie simbolul din povestire, de\xc8\x99i forma \xc3\xaen patru cuvinte este folosit\xc4\x83 de dou\xc4\x83 ori de Jonathan Small \xc3\xaen relatarea sa de la sf\xc3\xa2r\xc8\x99itul romanului._NEWLINE_La fel ca \xc8\x99i primul roman cu Sherlock Holmes, Un studiu \xc3\xaen ro\xc8\x99u, publicat cu doi ani \xc3\xaenainte, \xc8\x99i Semnul celor patru nu a avut un succes deosebit la prima publicare. De-abia povestirile publicate \xc3\xaencep\xc3\xa2nd din 1891 \xc3\xaen revista Strand Magazine au f\xc4\x83cut celebru numele lui Sherlock Holmes \xc8\x99i al creatorului s\xc4\x83u.\n_START_SECTION_\nRelatarea lui Thaddeus Sholto\n_START_PARAGRAPH_\nHolmes \xc8\x99i doctorul Watson o \xc3\xaenso\xc8\x9besc la locul \xc3\xaent\xc3\xa2lnirii, acolo fiind a\xc8\x99tepta\xc8\x9bi de un vizitiu care i-a dus la o cas\xc4\x83 dintr-un cartier dubios. Ei sunt primi\xc8\x9bi acolo de un domn pe nume Thaddeus Sholto, fiul maiorului John Sholto din Upper Norwood, unicul prieten din Londra al c\xc4\x83pitanului Arthur Morstan. Acesta le poveste\xc8\x99te sf\xc3\xa2r\xc8\x99itul c\xc4\x83pitanului Morstan. _NEWLINE_Maiorul John Sholto, fost ofi\xc8\x9ber al Regimentului 34 de Infanterie din Bombay, murise la 28 aprilie 1882. Pe patul de moarte, el le relatase celor doi copii ai s\xc4\x83i, fra\xc8\x9bii gemeni Thaddeus \xc8\x99i Bartholomew, un secret legat de o comoar\xc4\x83. Cu ani \xc3\xaen urm\xc4\x83, maiorul \xc8\x99i cu c\xc4\x83pitanul Morstan intraser\xc4\x83 \xc3\xaen posesia unei comori, \xc3\xaentr-un mod cu totul neobi\xc8\x99nuit. Maiorul o adusese \xc3\xaen Anglia, dar ca urmare a zg\xc3\xa2rceniei nu apucase s\xc4\x83 se bucure de ea. \xc3\x8en noaptea sosirii sale \xc3\xaen Anglia, Morstan a trecut pe la maiorul Sholto pentru a-\xc8\x99i cere partea. Au izbucnit o serie de ne\xc3\xaen\xc8\x9belegeri \xc3\xaentre cei doi cu privire la \xc3\xaemp\xc4\x83r\xc8\x9birea averii, iar \xc3\xaentr-un moment de furie c\xc4\x83pitanul a dus m\xc3\xa2na la inim\xc4\x83 \xc8\x99i a c\xc4\x83zut mort lovindu-se cu capul de col\xc8\x9bul l\xc4\x83zii \xc3\xaen care se afla comoara. C\xc4\x83pitanul era suferind de inim\xc4\x83 de ani de zile, dar, tem\xc3\xa2ndu-se c\xc4\x83 autorit\xc4\x83\xc8\x9bile vor crede c\xc4\x83 moartea c\xc4\x83pitanului a fost o crim\xc4\x83 (servitorii auziser\xc4\x83 cearta, iar Morstan se lovise \xc3\xaen c\xc4\x83dere la cap) \xc8\x99i nedorind s\xc4\x83 ias\xc4\x83 din anchet\xc4\x83 informa\xc8\x9bii referitoare la comoar\xc4\x83, maiorul a luat hot\xc4\x83r\xc3\xa2rea s\xc4\x83 scape de cadavru, apel\xc3\xa2nd la ajutorul unui servitor indian loial._NEWLINE_Cuprins de remu\xc8\x99c\xc4\x83ri, maiorul Sholto le cere celor doi fii ai s\xc4\x83i s\xc4\x83-i dea fiicei c\xc4\x83pitanului Morstan partea de comoar\xc4\x83 care-i revenea tat\xc4\x83lui ei. \xc3\x8en momentul c\xc3\xa2nd a vrut s\xc4\x83 le \xc8\x99opteasc\xc4\x83 la ureche unde se afl\xc4\x83 ascuns\xc4\x83 comoara, maiorul a v\xc4\x83zut pe fereastr\xc4\x83 cu groaz\xc4\x83 un om cu barb\xc4\x83, cu ochi de s\xc4\x83lb\xc4\x83ticiune \xc8\x99i cu o expresie de extrem\xc4\x83 r\xc4\x83utate. Cei doi fii s-au \xc3\xaendreptat spre geam, dar omul a fugit. C\xc3\xa2nd s-au \xc3\xaentors spre tat\xc4\x83l lor, acesta murise. Maiorul scosese anterior din lada cu comoar\xc4\x83 o diadem\xc4\x83 cu perle pe care voia s\xc4\x83-l trimit\xc4\x83 fetei lui Morstan. \xc3\x8en diminea\xc8\x9ba urm\xc4\x83toare, ei au g\xc4\x83sit camera tat\xc4\x83lui lor r\xc4\x83scolit\xc4\x83, iar pe pieptul lui se afla o h\xc3\xa2rtie pe care scria "Semnul celor patru"._NEWLINE_Fra\xc8\x9bii Sholto au s\xc4\x83pat prin gr\xc4\x83din\xc4\x83 luni \xc3\xaen \xc8\x99ir, f\xc4\x83r\xc4\x83 a g\xc4\x83si unde se afl\xc4\x83 comoara. La propunerea lui Thaddeus, i s-a trimis domni\xc8\x99oarei Morstan anual c\xc3\xa2te o perl\xc4\x83 pentru ca aceasta s\xc4\x83 nu tr\xc4\x83iasc\xc4\x83 \xc3\xaen s\xc4\x83r\xc4\x83cie. \xc3\x8en ziua anterioar\xc4\x83, Bartholomew g\xc4\x83sise comoara \xc3\xaentr-o mic\xc4\x83 mansard\xc4\x83 zidit\xc4\x83 deasupra uneia din camere. El a spart acoperi\xc8\x99ul camerei (care era mai \xc3\xaenalt\xc4\x83 \xc3\xaen exterior \xc8\x99i mai mic\xc4\x83 \xc3\xaen interior) \xc8\x99i \xc3\xaen interiorul mansardei a g\xc4\x83sit lada cu comoara. A cobor\xc3\xa2t \xc3\xaen camer\xc4\x83 lada \xc8\x99i a g\xc4\x83sit \xc3\xaen ea bijuterii a c\xc4\x83ror valoare le-a estimat la o jum\xc4\x83tate de milion de lire. \xc3\x8en noaptea anterioar\xc4\x83, cei doi fra\xc8\x9bi s-au certat, Thaddeus sus\xc8\x9bin\xc3\xa2nd c\xc4\x83 o jum\xc4\x83tate din ea i se cuvine domni\xc8\x99oarei Morstan.\n_START_SECTION_\nCrima\n_START_PARAGRAPH_\nGrupul merge la casa lui Bartholomew, pentru ca domni\xc8\x99oara Morstan s\xc4\x83-\xc8\x99i revendice partea ei din comoar\xc4\x83. Ei ajung la Pondicherry Lodge, g\xc4\x83sesc camera fratelui lui Thaddeus \xc3\xaencuiat\xc4\x83 \xc8\x99i afl\xc4\x83 c\xc4\x83 acesta nu mai ie\xc8\x99ise din cas\xc4\x83 de 24 ore. Ei for\xc8\x9beaz\xc4\x83 u\xc8\x99a \xc8\x99i-l g\xc4\x83sesc pe Bartholomew mort \xc3\xaen fotoliu, cu un r\xc3\xa2njet nefiresc pe fa\xc8\x9b\xc4\x83 (risus sardonicus). Acesta murise de c\xc3\xa2teva ore, iar corpul s\xc4\x83u era foarte rigid. Pe masa de l\xc3\xa2ng\xc4\x83 el se aflau un ciomag noduros cu o piatr\xc4\x83 la cap\xc4\x83t \xc8\x99i o h\xc3\xa2rtie pe care scria "Semnul celor patru". Comoara disp\xc4\x83ruse din camer\xc4\x83._NEWLINE_Holmes descoper\xc4\x83 urmele a dou\xc4\x83 persoane: una a unui om cu un picior de lemn (pe care-l b\xc4\x83nuie\xc8\x99te a fi Jonathan Small, singurul alb din cei patru care se semnaser\xc4\x83 pe hart\xc4\x83) \xc8\x99i \xc3\xaenc\xc4\x83 una care pare s\xc4\x83 fie a unui copil. Bartholomew Sholto fusese ucis cu un ghimpe otr\xc4\x83vit trimis printr-un tub, probabil de \xc3\xaenso\xc8\x9bitorul cu picior mic care intrase \xc3\xaen camer\xc4\x83 printr-o trap\xc4\x83 aflat\xc4\x83 \xc3\xaen tavan. Acesta aruncase jos o sfoar\xc4\x83 pe care urcase apoi cel cu piciorul de lemn. \xc3\x8en camer\xc4\x83 r\xc4\x83m\xc4\x83sese colacul de afoar\xc4\x83 \xc8\x99i \xc8\x99ase ghimpi otr\xc4\x83vi\xc8\x9bi cu un alcaloid. Deoarece \xc3\xaenso\xc8\x9bitorul cu piciorul mic din urm\xc4\x83 c\xc4\x83lcase \xc3\xaentr-un recipient cu creozot, pe care-l sp\xc4\x83rsese \xc3\xaent\xc3\xa2mpl\xc4\x83tor, Holmes \xc8\x99i Watson apeleaz\xc4\x83 la un c\xc3\xa2ine pe nume Toby pentru a lua urma celor doi intru\xc8\x99i. \xc3\x8entre timp, poli\xc8\x9bia, reprezentat\xc4\x83 de inspectorul Athelney Jones, i-a arestat pe Thaddeus Sholto, pe menajer\xc4\x83, pe servitorul indian \xc8\x99i pe paznicul intr\xc4\x83rii. _NEWLINE_Urm\xc4\x83rind cu ajutorul c\xc3\xa2inelui pe cei doi, Holmes \xc8\x99i Watson ajung pe malul Tamisei la un debarcader, l\xc3\xa2ng\xc4\x83 care se afla casa unui barcagiu pe nume Mordecai Smith. Ei afl\xc4\x83 de la so\xc8\x9bia barcagiului c\xc4\x83 Smith \xc8\x99i cu fiul s\xc4\x83u, Jim, plecaser\xc4\x83 \xc3\xaen diminea\xc8\x9ba anterioar\xc4\x83 cu \xc8\x99alupa "Aurora" pentru a duce un om cu un picior de lemn. Revenind \xc3\xaen strada Baker, Holmes pune la treab\xc4\x83 echipa special\xc4\x83 de b\xc4\x83ie\xc8\x9bi (a\xc8\x99a-numi\xc8\x9bii \xc8\x99trengari din Baker Street), copii f\xc4\x83r\xc4\x83 ad\xc4\x83post, care s\xc4\x83-i caute ambarca\xc8\x9biunea. Timp de c\xc3\xa2teva zile, c\xc4\x83utarea nu duce la niciun rezultat, iar Holmes \xc3\xaencepe s\xc4\x83 se nelini\xc8\x99teasc\xc4\x83. \xc3\x8en cele din urm\xc4\x83, Holmes se deghizeaz\xc4\x83 ca un marinar b\xc4\x83tr\xc3\xa2n \xc8\x99i pleac\xc4\x83 el-\xc3\xaensu\xc8\x99i pe la \xc8\x99antierele navale de pe malul Tamisei pentru a c\xc4\x83uta \xc8\x99alupa. El g\xc4\x83se\xc8\x99te \xc8\x99alupa la \xc8\x99antierul naval al lui Jacobson, unde fusese dus\xc4\x83 la reparat f\xc4\x83r\xc4\x83 a avea \xc3\xaens\xc4\x83 stric\xc4\x83ciuni. \xc3\x8ent\xc3\xa2mplarea face ca atunci s\xc4\x83 soseasc\xc4\x83 Mordecai Smith care s\xc4\x83-i spun\xc4\x83 celui de la \xc8\x99antier c\xc4\x83 are nevoie de \xc8\x99alup\xc4\x83 \xc3\xaen acea sear\xc4\x83 la ora 8._NEWLINE_\xc3\x8entre timp, Holmes aflase c\xc4\x83 \xc3\xaenso\xc8\x9bitorul cu picior de copil era un b\xc4\x83\xc8\x99tina\xc8\x99 din insulele Andaman, un s\xc4\x83lbatic mic de statur\xc4\x83. De asemenea, poli\xc8\x9bia \xc3\xaei eliberase pe Thaddeus Sholto \xc8\x99i pe menajer\xc4\x83, din lips\xc4\x83 de probe care s\xc4\x83-i incrimineze; \xc3\xaen plus, Sholto avea \xc8\x99i un alibi indestructibil._NEWLINE_Holmes \xc3\xaei cere inspectorului Athelney Jones s\xc4\x83 fac\xc4\x83 rost de o \xc8\x99alup\xc4\x83 rapid\xc4\x83 pentru a prinde din urm\xc4\x83 \xc8\x99alupa "Aurora". Ei observ\xc4\x83 \xc8\x99alupa lui Smith ie\xc8\x99ind din \xc8\x99antier \xc8\x99i pornesc \xc3\xaen urm\xc4\x83rirea sa. Complicele lui Small trage un ghimpe asupra lui Holmes \xc8\x99i Watson, afla\xc8\x9bi \xc3\xaen \xc8\x99alupa poli\xc8\x9biei, dar cei doi trag \xc3\xaen acela\xc8\x99i timp cu revolverul. B\xc4\x83\xc8\x99tina\xc8\x99ul este \xc3\xaempu\xc8\x99cat \xc8\x99i cade din ambarca\xc8\x9biune. \xc3\x8en cele din urm\xc4\x83, \xc8\x99alupa este capturat\xc4\x83, iar Small este prins. Lada este recuperat\xc4\x83, iar Watson prime\xc8\x99te permisiunea s\xc4\x83 i-o duc\xc4\x83 domni\xc8\x99oarei Morstan; c\xc3\xa2nd ajunge la casa acesteia \xc8\x99i deschide \xc3\xaencuietoarea l\xc4\x83zii, ei g\xc4\x83sesc lada goal\xc4\x83. Small aruncase comoara \xc3\xaen Tamisa \xc3\xaen timpul urm\xc4\x83ririi, pentru ca aceasta s\xc4\x83 nu ajung\xc4\x83 \xc3\xaen m\xc3\xa2inile urma\xc8\x99ilor unor tic\xc4\x83lo\xc8\x99i. Watson o cere \xc3\xaen c\xc4\x83s\xc4\x83torie pe domni\xc8\x99oara Morstan, iar aceasta accept\xc4\x83.\n_START_SECTION_\nComoara din Agra\n_START_PARAGRAPH_\nLa cererea lui Sherlock Holmes, Small este de acord s\xc4\x83 relateze povestea comorii lui Holmes, Watson \xc8\x99i Jones. Originar din Worcestershire, de l\xc3\xa2ng\xc4\x83 Pershore, Small a p\xc4\x83r\xc4\x83sit Anglia pe la vreo 18 ani. El intrase \xc3\xaentr-o \xc3\xaencurc\xc4\x83tur\xc4\x83 din pricina unei fete \xc8\x99i, pentru a sc\xc4\x83pa, a fost nevoit s\xc4\x83 se \xc3\xaenroleze \xc3\xaentr-un regiment care era pe punctul de plecare spre India._NEWLINE_\xc3\x8entr-o zi, pe c\xc3\xa2nd s-a dus s\xc4\x83 \xc3\xaenoate \xc3\xaen Gange, a fost atacat de un crocodil care i-a retezat piciorul drept de la genunchi \xc3\xaen jos. Salvat de un sergent, bun \xc3\xaenot\xc4\x83tor, el a fost nevoit s\xc4\x83 plece din armat\xc4\x83 \xc8\x99i a fost angajat ca supraveghetor al muncitorilor de pe planta\xc8\x9bia lui Abel White. \xc3\x8en 1857 a izbucnit Rebeliunea din India, iar englezii erau alunga\xc8\x9bi de peste tot de solda\xc8\x9bii indieni care se r\xc4\x83zvr\xc4\x83tiser\xc4\x83 \xc3\xaempotriva comandan\xc8\x9bilor lor \xc8\x99i a ocupan\xc8\x9bilor albi ai Indiei. Rebeliunea a ajuns \xc8\x99i pe mo\xc8\x99ia lui Abel White, casa acestuia fiind incendiat\xc4\x83, iar albii g\xc4\x83si\xc8\x9bi acolo uci\xc8\x99i._NEWLINE_Small a fugit \xc8\x99i s-a refugiat \xc3\xaen ora\xc8\x99ul Agra, unde s-a \xc3\xaenrolat ca voluntar \xc3\xaen trupele engleze. Trebuia s\xc4\x83 p\xc4\x83zeasc\xc4\x83 o intrare \xc3\xaen cetate, \xc3\xaempreun\xc4\x83 cu doi solda\xc8\x9bi din trupele sikh (Mahomet Singh \xc8\x99i Abdullah Khan). \xc3\x8entr-o zi, el a fost dezarmat \xc8\x99i amenin\xc8\x9bat cu moartea de cei doi sikhi, care l-au pus s\xc4\x83 jure c\xc4\x83 va p\xc4\x83stra secretul pe care-l va auzi de la ace\xc8\x99tia. \xc3\x8en aceea\xc8\x99i sear\xc4\x83 urma s\xc4\x83 intre pe acea poart\xc4\x83 un pretins negustor pe nume Achmet \xc3\xaenso\xc8\x9bit de Dost Akbar, fratele de lapte al lui Abdullah Khan. Acesta era un slujitor de \xc3\xaencredere al unui rajah din provinciile de nord \xc8\x99i transporta o lad\xc4\x83 cu bijuterii a acestuia care trebuia p\xc4\x83zit\xc4\x83 de englezi p\xc3\xa2n\xc4\x83 la sf\xc3\xa2r\xc8\x99itul rebeliunii. Rajahul se asigurase, p\xc4\x83str\xc3\xa2ndu-\xc8\x99i averea \xc3\xaen aur \xc8\x99i argint \xc3\xaen pivni\xc8\x9bele palatului s\xc4\x83u, el salv\xc3\xa2ndu-\xc8\x99i o parte din avere indiferent cine c\xc3\xa2\xc8\x99tiga lupta: englezii sau \xc8\x99ipaii._NEWLINE_Dup\xc4\x83 intrarea negustorului \xc3\xaen cetate, cei trei sikhi l-au atacat cu cu\xc8\x9bitele \xc8\x99i l-au ucis, \xc3\xaen timp ce Small p\xc4\x83zea intrarea. Ei au pus m\xc3\xa2na pe lad\xc4\x83, au f\xc4\x83cut un inventar al con\xc8\x9binutului \xc8\x99i au \xc3\xaengropat-o sub du\xc8\x99umea, urm\xc3\xa2nd s\xc4\x83 o recupereze dup\xc4\x83 terminarea r\xc4\x83zboiului. De asemenea, l-au \xc3\xaengropat \xc8\x99i pe negustor \xc3\xaentr-un alt loc. R\xc4\x83scoala \xc8\x99ipailor a fost \xc3\xaenfr\xc3\xa2nt\xc4\x83 de englezi, dar cei patru au fost aresta\xc8\x9bi pentru uciderea negustorului Achmet \xc8\x99i condamna\xc8\x9bi la \xc3\xaenchisoare pe via\xc8\x9b\xc4\x83. Negustorul fusese v\xc4\x83zut intr\xc3\xa2nd pe acea poart\xc4\x83 de un al doilea servitor credincios al rajahului, care trebuia s\xc4\x83-l urm\xc4\x83reasc\xc4\x83 pe Achmet, dar el nu mai fusese v\xc4\x83zut ie\xc8\x99ind. \xc3\x8en urma cercet\xc4\x83rilor, se descoperise cadavrul acestuia, iar cei trei care p\xc4\x83ziser\xc4\x83 poarta fuseser\xc4\x83 aresta\xc8\x9bi \xc3\xaempreun\xc4\x83 cu \xc3\xaenso\xc8\x9bitorul negustorului. \xc3\x8en timpul procesului, nu se spusese nimic de comoar\xc4\x83, ci doar de crim\xc4\x83._NEWLINE_Cei patru au fost muta\xc8\x9bi de la \xc3\xaenchisoarea din Agra la Madras \xc8\x99i apoi \xc3\xaen insula Blair din arhipelagul Andaman. Pentru bun\xc4\x83 purtare, Small a fost repartizat la infirmerie, unde a \xc3\xaenv\xc4\x83\xc8\x9bat s\xc4\x83 prepare medicamente. Medicul militar obi\xc8\x99nuia s\xc4\x83 joace c\xc4\x83r\xc8\x9bi cu ofi\xc8\x9berii englezi care comandau trupele indigene. Ofi\xc8\x9berii pierdeau permanent la c\xc4\x83r\xc8\x9bi, iar maiorul Sholto se pl\xc3\xa2ngea permanent c\xc4\x83 este ruinat \xc8\x99i c\xc4\x83 va trebui s\xc4\x83 p\xc4\x83r\xc4\x83seasc\xc4\x83 armata. Small \xc3\xaei spune lui Sholto c\xc4\x83 \xc8\x99tie un loc unde se afl\xc4\x83 o comoar\xc4\x83, iar acesta \xc3\xael cheam\xc4\x83 \xc8\x99i pe c\xc4\x83pitanul Morstan pentru a auzi relatarea lui Small. Cei patru le-au promis celor doi ofi\xc8\x9beri c\xc4\x83 le vor da a cincea parte din comoar\xc4\x83 cu condi\xc8\x9bia ca s\xc4\x83-i ajute s\xc4\x83 evadeze. Ei au \xc3\xaentocmit un plan al locului unde se afla comoara pe care l-au semnat to\xc8\x9bi patru. Sholto trebuia s\xc4\x83-\xc8\x99i ia o permisie \xc8\x99i s\xc4\x83 merag\xc4\x83 la Agra unde s\xc4\x83 caute comoara \xc8\x99i s-o lase acolo p\xc3\xa2n\xc4\x83 c\xc3\xa2nd vor evada cei patru. Acesta a mers acolo, a g\xc4\x83sit comoara \xc8\x99i nu s-a mai \xc3\xaentors niciodat\xc4\x83. Unchiul s\xc4\x83u murise \xc3\xaentre timp \xc8\x99i-i l\xc4\x83sase o avere imens\xc4\x83, iar Sholto a plecat \xc3\xaen Anglia. Morstan s-a dus la scurt\xc4\x83 vreme la Agra \xc8\x99i a aflat c\xc4\x83lada cu comoara disp\xc4\x83ruse. _NEWLINE_Furios de tr\xc4\x83darea lui Sholto, Small se g\xc3\xa2nde\xc8\x99te permanent cum s\xc4\x83 evadeze. \xc3\x8entr-o zi el salveaz\xc4\x83 de la moarte un b\xc4\x83\xc8\x99tina\xc8\x99 pe nume Tonga, care-i devine credincios. Small fuge cu canoea b\xc4\x83\xc8\x99tina\xc8\x99ului, dup\xc4\x83 ce-\xc8\x99i ucide paznicul lovindu-l \xc3\xaen cap cu piciorul de lemn. Cule\xc8\x99i de pe mare de un vas comercial, ei au cutreierat lumea \xc3\xaen lung \xc8\x99i lat p\xc3\xa2n\xc4\x83 au reu\xc8\x99it s\xc4\x83 ajung\xc4\x83 la Londra. Ajuns acolo, Small afl\xc4\x83 c\xc4\x83 Sholto avea \xc3\xaenc\xc4\x83 bijuteriile, dar nu reu\xc8\x99e\xc8\x99te s\xc4\x83 ajung\xc4\x83 la el pentru c\xc4\x83 acesta nu p\xc4\x83r\xc4\x83sea casa dec\xc3\xa2t foarte rar \xc8\x99i era \xc3\xaenso\xc8\x9bit permanent de doi boxeri \xc8\x99i de un slujitor indian credincios. El se ar\xc4\x83tase la fereastr\xc4\x83 atunci c\xc3\xa2nd Sholto a murit, i-a r\xc4\x83scolit apoi camera \xc8\x99i a l\xc4\x83sat biletul ca un semn al r\xc4\x83zbun\xc4\x83rii. \xc3\x8entr-o zi a aflat c\xc4\x83 Bartholomew Sholto a g\xc4\x83sit comoara \xc8\x99i a aranjat s\xc4\x83 intre \xc3\xaen camera unde se afla comoara c\xc3\xa2nd st\xc4\x83p\xc3\xa2nul casei lua masa de seara. Din p\xc4\x83cate, acesta se mai afla \xc3\xaenc\xc4\x83 \xc3\xaen camer\xc4\x83 atunci c\xc3\xa2nd Tonga a p\xc4\x83truns prin acoperi\xc8\x99, iar b\xc4\x83\xc8\x99tina\xc8\x99ul a fost nevoit s\xc4\x83-l ucid\xc4\x83. Ei au luat comoara \xc8\x99i pl\xc4\x83nuiau s\xc4\x83 fug\xc4\x83 \xc3\xaen Brazilia dac\xc4\x83 nu erau prin\xc8\x99i. Small a aruncat comoara \xc3\xaen Tamisa c\xc3\xa2nd a v\xc4\x83zut c\xc4\x83 urmeaz\xc4\x83 s\xc4\x83 fie prins, pentru ca s\xc4\x83 nu se bucure al\xc8\x9bii de comoara pentru care suferise at\xc3\xa2ta el \xc8\x99i ceilal\xc8\x9bi trei sikhi.'